Video: Adam Sandler in SA deur jagluiperd "aangeval" | Maroela Media
Die video volg onderaan die berig. Die Amerikaanse rolprentster Adam Sandler het, volgens hom, 'n noue ontkoming gehad toe 'n jagluiperd hom onlangs tydens sy besoek aan Suid-Afrika "aangeval" het.
Sandler (46) was in Suid-Afrika om tonele te verfilm vir sy nuwe rolprent, Blended, saam met Drew Barrymore, berig TorontoSun. Hy het op een van sy vakansiedae 'n besoek afgelê aan 'n privaat wildreservaat waar hy toegelaat is om die wilde diere van naderby te bekyk.
Onder die toesig van 'n wildbewaarder is Sandler genooi om te help om 'n jagluiperd te voer, maar dinge het skeefgeloop toe die wyfie op sy rug gespring het.
Sandler het Dinsdag beeldmateriaal van die voorval tydens 'n Amerikaanse gesprekprogram, Late Night with David Letterman, gedeel. "Die mense by die reservaat was baie gaaf. Hulle het my toegelaat om by die jagluiperd se hok in te gaan en gesê ek kon die jagluiperd water voer met my hande. Ek het dit gedoen, maar dit het effens skeefgeloop," het Sandler gesê.
Sandler (46) en Barrymore (38) wat saam in die rolverdeling was vir The Wedding Singer en 50 First Dates vertolk in Blended die rol van enkelouers wat by 'n vakansieoord saam met hul kinders beland.
Die rolprent is die afgelope twee maande hoofsaaklik by Sun City se Palace of the Lost City in Noordwes verfilm.
Sandler het 'n opskudding in Kaapstad veroorsaak toe hy by Hudson's Burger Joint in die bekende Kloofstraat ingestap het, berig CityPress. Barrymore het ook 'n besoek afgelê aan Kaapstad en het een oggend langs 25 ander entoesiaste haar jogamatjie by die gewilde Hot Dog Yoga Studio in Seepunt uitgerol vir 'n uur en 'n half lange jogasessie.